Þegar Rússlandsforseti deyr óvænt , þá kemst til valda maður sem er að mestu leyti óskrifað blað í stjórnmálum . Þessi breyting í Rússlandi veldur mikilli óvissu og taugatitringi á meðan aðila í leyniþjónustu Bandaríkjanna , CIA , þannig að yfirmaður CIA , Bill Cabot , ræður ungan greinanda , Jack Ryan , til að kynna sér ástandið , og gefa ráð varðandi ... Lesa meira Þegar Rússlandsforseti deyr óvænt , þá kemst til valda maður sem er að mestu leyti óskrifað blað í stjórnmálum . Þessi breyting í Rússlandi veldur mikilli óvissu og taugatitringi á meðan aðila í leyniþjónustu Bandaríkjanna , CIA , þannig að yfirmaður CIA , Bill Cabot , ræður ungan greinanda , Jack Ryan , til að kynna sér ástandið , og gefa ráð varðandi stöðu mála . Þá gerist hið óhugsandi ; kjarnorkusprengja springur í bandarískri borg og Bandaríkin eru fljót að kenna Rússum um sprenginguna . ... minna Langversta Jack Ryan-myndin . Bæði það að Ben Affleck er ákaflega langt fyrir neðan Harrison Ford og Alec Baldwin í gæðaskalanum og þess utan er sagan svo gersamlega út í hött að það hálfa væri fullmikið fyrir minn smekk . Árið 2002 eiga nasistar að reyna að etja Rússum og Bandaríkjamönnum saman í kjarnorkustríð til þess eins að hafa góðan jarðveg fyrir þjóðernisjafnaðarstefnuna að dafna í ... kommon , þetta er svo vitlaust að mann vekjar . Nokkrar þokkalegar senur redda myndinni uppúr algerum skít og ber að nefna að Liev Schrieber og Morgan Freeman eru góðir að vanda . Lesið þó frekar bókina . Gífurlega traustur spennutryllir gerður eftir sögu Tom Clancy . Ben Affleck fer hér með hlutverk CIA-mannsins Jack Ryan , en Harrison Ford hefur tvisvar sinnum áður farið með sama hlutverk ( Patriot Games , Clear and Present Danger ) . Þrátt fyrir að maður skynji litla tenginu milli fyrri myndanna um Jack Ryan ( Affleck enda mun yngri en Ford ) stendur Sum of All Fears fyllilega fyrir sínu . Söguþráður myndinarinnar er í örstuttu máli að kjarnorkuvopn kemst í rangar hendur og brátt lendir heimurinn á barmi kjarnorkustyrjaldar . Myndin er vel leikin ásamt því sem myndataka og tæknibrellur eru með besta móti . Eins og margir vita var frumsýningunni myndarinnar frestað um nokkra mánuði eftir atburði 11. septembers í fyrra . Á þeim tíma fannst mér þetta vera óþarfa tilfinningasemi en eftir að hafa séð myndina skil ég ástæðurnar betur . Atriði þar sem kjarnorkusprengja leggur bandaríska stórborg í rúst er töluvert óhugnalegra núna en það hefði verið fyrir ári síðan . Mér hefur alltaf fundist Ben Affleck vera skemmtilegur leikari . Ég er þar í miklum minnihluta , ef ég les rétt úr öllu , en mér hefur alltaf fundist hann hafa ákveðinn sjarma og húmor fyrir sjálfum sér . Það þýðir reyndar ekki að mér finnist allar myndirnar hans vera góðar , eða að hann passi inn í þær allar , en svona er það nú samt . Mér fannst hann vera fínn í Sum Of All Fears . Varð einum of mikill töffari eftir því sem leið á myndina , en góður og ágætlega trúverðugur engu að síður . Morgan Freeman líka . Morgan Freeman gæti ekki verið ótrúverðugur sama hvað hann reyndi . Hann er einn af aðaltöffurum kvikmyndasögunnar , og einstakur leikari líka . Hinir leikarar myndarinnar , James Cromwell , Liev Schreiber o.fl. voru líka bara fínir . Það sem hins vegar gerir myndina fína er það hvað hún er nokkuð klisjulaus . Hún keyrir bara áfram , beint frá einum stað yfir á annan , án þess að flækja hlutina of mikið , nær að byggja upp spennu ( með góðri hjálp frá Jerry Goldsmith sem gerir gríðarlega góða tónlist fyrir myndina ) og endar síðan . Ekkert klassa eða meistarastykki , heldur solid og vel skrifuð spennumynd , og þær eru orðnar ferlega sjaldgæfar nú á dögum . Ég á í erfiðleikum með að mæla ekki með myndinni , og mæli því með henni . Þegar ég fór á The Sum of All Fears bjóst ég við þessu venjulega . Mikil hætta skapast , góði kallinn kemur til bjargar , vondi kallinn ferst og öllu verður síðan drekkt í þjóðrembu og væmni undir lokin . En þessi kom mér dálítið á óvart . Hún reynist vera besta myndin um Jack Ryan fyrir utan The Hunt for Red October . EF þú hefur EKKI séð myndina EKKI lesa lengra !!!!!! Jack Ryan er hér leikinn af Ben Affleck . Hann fer að starfa fyrir CIA undir handleiðslu Bill Cabot ( Morgan Freeman ) . Nýr forseti er tekinn við í Rússlandi ( Ciarán Hinds ) og ástand heimsmála er viðkvæmt , sérstaklega út af innrás Rússa í Tsjetsjeníu í óþökk Bandaríkjanna . Á meðan á því stendur hafa óprúttnir menn í Evrópu undir forystu Dressler ( Alan Bates ) í hyggju að smygla kjarnorkusprengju inn í Bandaríkin , sprengja hana þar og láta líta svo út sem að Rússarnir hafi gert það . Á meðan Bandaríkjamenn og Rússar eru uppteknir við að útrýma hvor öðrum þá getur risið nýtt afl í Evrópu og tekið yfir . Það er undir Ryan og John Clark ( Liev Schreiber ) , sem sér um skítverkin fyrir Bandaríkjastjórn , komið að sjá til þess að þessi illu áform nái ekki fram að ganga og vara forseta Bandaríkjanna ( James Cromwell ) við í tæka tíð . Þessi mynd er nokkuð merkileg að mörgu leiti . Hún tekur sjálfa sig alvarlega og gerir ekki lítið úr þeim möguleika að þetta gæti gerst í alvörunni . Þjóðrembu og væmni er blessunarlega haldið í lágmarki og meira er leitast við að byggja upp spennu með því að láta Ryan vera í tímahraki með að gera mönnum viðvart og komast oft ekki áfram vegna skrifræðis . Einhvern veginn er maður nú einum of meðvitaður um að þetta muni nú allt ganga upp hjá honum á endanum til þess að það takist en samt sem áður , heiðarleg tilraun . Það er meira að segja litið á málin frá sjónarhóli Rússanna einnig svo að þeir eru ekki bara einhverjir einsleitir thugs eins og þeir eru oftast sýndir . Annar stór plús . Þriðji stóri plúsinn er að vondu kallarnir í þessari eru viðbjóðslegir . Sannkallaður sori samfélagsins sem maður vonar að muni deyja einhverjum herfilegum dauðdaga í endann . Auk þess eru þeir viðvörun um uppgang fasista í Evrópu ( Berlusconi , le Pen , Haider ) þótt að ekki sé minnst á uppgang þeirra líka í Bandaríkjunum . Helsti mínusinn eru leikararnir . Ben Affleck , sem mér finnst ekki mjög góður leikari , nær aldrei að vera trúverðugur eins og Harrison Ford var eða jafnvel Alec Baldwin og er frekar lánlaus hér . Morgan Freeman fær að leika enn eina útgáfuna á sama hlutverkinu og synd að þessi gæðaleikari fái ekki úr meiru að moða . Liev Schreiber er einfaldlega vonlaus leikari . James Cromwell er í svipaðri aðstöðu og Freeman . Sá eini sem vekur einhverja athygli er Ciarán Hinds sem forseti Rússlands , skynsamur maður sem þarf að höndla hið bilaða ástand heimafyrir og síðan Alan Bates sem hið viðbjóðslega illmenni . Endirinn er afar furðulegur svo ekki sé meira sagt en einhvern veginn svo skrítinn að hann sleppur í mínum bókum . Þetta er hin fínasta afþreying en hefur einnig heila og er í alvörunni að reyna að seyja eitthvað vitrænt um stöðu heimsmála . Mæli með henni .